wickkiey/tamil-wikipedia-chunked huggingface dataset:
# புளுட்டோனியம்(III) புரோமைடு

**புளுட்டோனியம்(III) புரோமைடு** (*Plutonium(III) bromide*) என்பது PuBr<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். புளுட்டோனியமும் புரோமினும் சேர்ந்து இச்சேர்மம் உருவாகிறது. 767 பாகை செல்சியசு வெப்பநிலையில் புளுட்டோனியம்(III) புரோமைடு உருகுகிறது. பச்சை நிறத்துடன் கதிரியக்கப் பண்புகளைக் கொண்டுள்ள புளுட்டோனியம்(III) புரோமைடு படிகவியல் கட்டமைப்பு தொல்பொருள் வகையாகக் பயன்படுத்தப்பட்டாலும் சில பயன்களையும் கொண்டுள்ளது.  
புளுட்டோனியம் முப்புரோமைடின் படிக அமைப்பு முதன்முதலில் வில்லியம் அவுல்டர் சக்காரியாசனால் 1948 ஆம் ஆண்டு வெளியிடப்பட்டது. ஒருவகையான சதுர எதிர்ப்பட்டக செஞ்சாய்சதுர படிகங்களாக புளுட்டோனியம் முப்புரோமைடு உருவாகிறது. இதில் புளுட்டோனியம் அணுக்கள் 8 ஒருங்கிணைப்பு ஈருச்சி முக்கோணப் படிகவடிவை ஏற்றுக்கொள்கிறது. oS16 என்ற பியர்சன் குறியீட்டெண்ணும் பன்னாட்டு ஒன்றியத்தின் படிகவியல் வகைப்பாட்டின்படி 63 அல்லது Cmcm (எர்மன்-மாகியுன் வகை) என்ற இடக்குழு எண்ணும் புளுட்டோனியம் முப்புரோமைடை அடையாளப்படுத்துகின்றன.பெரும்பாலான மூவிணைதிற குளோரைடு மற்றும் புரோமைடு உப்புகள் லாந்தனைடு மற்றும் ஆக்டினைடுகளின் உப்புகள் புளுட்டோனியம் முப்புரோமை கட்டமைப்பில் படிகமாகின்றன.
# தொட்டிலை ஆட்டும் கை தொல்லுலகை ஆளும் கை

**தொட்டிலை ஆட்டும் கை தொல்லுலகை ஆளும் கை** (*The Hand That Rocks the Cradle Is the Hand That Rules the World*) என்ற வில்லியம் ராசு வாலசின் கவிதை, தாய்மையே உலகில் மாற்றத்தை உருவாக்குவதற்கான முதன்மையான சக்தி என்று போற்றுகிறது. இக்கவிதை முதன்முதலில் 1865இல் "உலகத்தை ஆளுவது எது" என்ற தலைப்பில் வெளியிடப்பட்டது. அந்தக் கவிதையே இப்போது பெரும்பாலும் மறந்துவிட்டாலும், அதன் பல்லவி பொதுவாக மேற்கோள் காட்டப்படும் பழமொழியாக மாறியுள்ளது.  
ஒரு குழந்தையை வளர்த்து ஆளாக்குபவரே அக்குழந்தையின் குணத்தையும் தீர்மானிக்கின்றார்; எனவே, அதன் நீட்சியாக, அடுத்து வரும் தலைமுறையின் சமூகக் குணங்களையும் தீர்மானிக்கின்றார் என்பதே இத்தொடரின் பொருள்.
# தகவல் மற்றும் நூலக வலைய மையம்

**தகவல் மற்றும் நூலக வலைய மையம்** (*Information and Library Network Centre*)(சுருக்கமாக *இன்ப்ளிப்நெட்* மையம்-INFLIBNET Centre) என்பது இந்திய உயர்கல்விக்கான நூலகங்கள் மற்றும் தகவல் வளங்களை மேம்படுத்தி, எளிதாக்கும் ஒரு அமைப்பாகும். இதன் முதன்மை வளாகம் குசராத்தின் காந்திநகரில் உள்ளது.  
1991-ல் பல்கலைக்கழகங்களுக்கான வானியல், வானியற்பியல் மையத்தின் கீழ் இந்த மையம் ஓர் திட்டமாகத் தொடங்கப்பட்டது. இது ஜூன் 1996-ல் தன்னாட்சி நிறுவனமாக மாறியது. கல்வித் துறை அமைச்சகத்தின் கீழ் உள்ள இந்தியப் பல்கலைக்கழக மானியக் குழுவிடம் அறிக்கை அளித்தது. பல்கலைக்கழக நூலகங்கள் மற்றும் பிற தகவல் மையங்களை இணைக்கும் தேசிய அளவிலான அதிவேக தரவு வலையமைப்பை இம்மையம் இயக்குகிறது.
# தகவல் மற்றும் நூலக வலைய மையம்

## செயல்பாடுகள்

இந்தியப் பல்கலைக்கழகங்களில் நூலக சேவைகளை மேம்படுத்துவதற்கான திட்டங்களை இந்த மையம் வழிநடத்துகிறது. இவற்றில் பின்வருவன அடங்கும்:  
- பல்கலைக்கழக நூலகங்களை தானியக்கமாக்குவதற்கான நிதி உதவி
- இந்தியாவில் உள்ள நூலகங்களில் உள்ள வளங்களின் தரவுத்தளத்தை உருவாக்குதல்
- ”சோல்” என்ற பெயரில் ஒரு நூலக மேலாண்மை பயன்பாட்டு மென்பொருளை உருவாக்குதல்
- பல்கலைக்கழக மானியக் குழு-தகவல் வலை, இணைய இணைப்புத் திட்டம்  
திறந்த அணுகல் முயற்சிகளில் பின்வருவன அடங்கும்:  
- ஓஜாசு (OJAS), பல்கலைக்கழகங்களில் உள்ள ஆசிரியர்கள் மற்றும் ஆராய்ச்சியாளர்களுக்கான ஆய்விதழ் தளம்
- சூத்கங்கா, இந்தியாவில் உள்ள பல்கலைக்கழகங்களில் உள்ள ஆராய்ச்சி அறிஞர்களின் ஆய்வறிக்கைகள் மற்றும் ஆய்வுக் கட்டுரைகளின் எண்ணிம களஞ்சியமாகும்
- சூத்கங்கோத்தரி, இந்தியாவில் உள்ள பல்கலைக்கழகங்களுக்குச் சமர்ப்பிக்கப்பட்ட ஆராய்ச்சி தலைப்புகளின் சுருக்கங்களின் எண்ணிம களஞ்சியமாகும்
- IR@INFLBNET, காகிதங்களின் களஞ்சியம்
- திறந்த இணைய அணுகல் வசதியுடன் ஆராய்ச்சி மேம்பாடு வசதிக்கான பணிக்குழுக்களை உருவாக்குதல்
- இந்தியாவில் கற்பித்தல் மற்றும் ஆராய்ச்சியில் ஈடுபட்டுள்ள கல்வி நிறுவனங்கள் மற்றும் நிறுவனங்களில் விஞ்ஞானிகள், ஆராய்ச்சியாளர்கள் மற்றும் ஆசிரியர்களின் தரவுத்தளத்தைப் பராமரித்தல்
- *பிப்லியோமெட்ரிக்* மற்றும் *சைன்டோமெட்ரிக்* ஆய்வுகள்
- மின்னணு-மேநி-பாடசாலை (e-PG Pathshala), முதுகலை படிப்புகளுக்கான நுழைவாயில்
- நூலக மேலாண்மை மற்றும் தகவல் மற்றும் தொடர்பு தொழில்நுட்பம் ஆகியவற்றில் பயிற்சி வகுப்புகள்
# தகவல் மற்றும் நூலக வலைய மையம்

## வெளியீடுகள்

தகவல் மற்றும் நூலக வலைய மையம் காலாண்டு செய்தி மடல் மற்றும் ஆண்டு அறிக்கையை வெளியிடுகிறது. இவை நாடு முழுவதும் உள்ள உயர் கல்வி நிறுவனங்களுக்கு விநியோகிக்கப்படுகின்றன.
# தகவல் மற்றும் நூலக வலைய மையம்

## மேலும் பார்க்கவும்

- இந்திய தேசிய நூலகம்
# உதய பிரதாப் சிங்

**உதய பிரதாப் சிங்** (*Uday Pratap Singh*) என்பவர் இந்திய அரசியல்வாதியும், மத்தியப் பிரதேச மாநிலத்தின் ஹோஷங்காபாத் (மக்களவைத் தொகுதி) 15வது மக்களவை, 16வது மற்றும் 17வது மக்களவை உறுப்பினர் ஆவார். இவர் இந்தியத் தேசிய காங்கிரசின் வேட்பாளராகப் போட்டியிட்டு 15வது மக்களவைக்குத் தேர்ந்தெடுக்கப்பட்டார். பின்னர் பாரதிய ஜனதா கட்சியில் சேர்ந்தார். 2014 மற்றும் 2019 மக்களவைத் தேர்தல்களில் பாஜக சார்பில் போட்டியிடுட்டு வெற்றிபெற்றார்.
# அரசியலமைப்பு அறநெறி

**அரசியலமைப்பு அறம்** அல்லது **அரசியலமைப்பு அறநெறி** (*constitutional morality*) என்பது ஒரு குடியரசின் அரசியலமைப்பிலுள்ள முக்கியத் தத்துவங்களைப் பின்பற்றி நடத்தல் ஆகும். அத்துடன், ஒரு சமூகத்தின் தனிப்பட்ட நலன்களையும் கூட்டு நலன்களையும் நிறைவேற்றும் வகையில், அனைத்து தரப்பினரையும் உள்ளடக்கிய, மக்கள்சார் அரசியல் செயல்முறைகளுக்கான உறுதியளிப்பும் இதில் அடங்கும். ஒரு மக்களாட்சி அரசு தனியுரிமை, சமவுரிமை, சார்பின்மை, தோழமை ஆகிய மக்களாட்சியின் சீர்மைகளை நிலைநிறுத்துவதுடன் சட்டத்தின்படி ஆட்சி செய்யவும் வேண்டும்.  
அரசியலமைப்பு அறநெறி குறித்த கருத்துகள் இந்திய அரசியலமைப்பின் தொடக்கப் பகுதியிலும் அடிப்படை உரிமைகள் குறித்த பகுதியிலும் (பகுதி III) அரசின் கொள்கையை வழிகாட்டும் கோட்பாடுகள் குறித்த பகுதியிலும் (பகுதி IV) காணப்படுகின்றன.
# கோ கெர்

**கோ கெர்** ( *Koh Ker*) என்பது கம்போடியாவில் உள்ள தொலைதூர தொல்பொருள் தளமாகும். இது வடக்கு கம்போடியாவின் சியெம் ரீப் மற்றும் அங்கோர் பழங்காலத் தளத்திலிருந்து 120 கிலோமீட்டர் (75 மைல்) தொலைவில் அமைந்துள்ளது. காடுகள் நிறைந்த பகுதியான இங்கு மக்கள்தொகை குறைவாகவே உள்ளது. 81 சதுர கிலோமீட்டர் (31 சதுர மைல்) பாதுகாக்கப்பட்ட பகுதியில் 180க்கும் மேற்பட்ட நினைவுச்சின்னங்கள் காணப்பட்டன. அல்லது 'இரும்பு மரக் காடு' என மொழிபெயர்க்கப்பட்டுள்ளது. இரண்டு மீட்டர் 6 அடி 7 அங்குலம் உயரமான இலிங்கங்களைக் கொண்ட சன்னதிகளும் மிகவும் பிரமிக்க வைக்கின்றன.  
இந்தத் தளம் சியெம் ரீப்பிலிருந்து இரண்டரை மணிநேரம் தொலைவில் உள்ளது. மேலும் சுற்றுலாப் பயணிகள் தங்க 10 கி.மீ அருகிலுள்ள செயோங் கிராமத்திலிருக்கும் விருந்தினர் இல்லங்களில் தங்கலாம். 2009 ஆம் ஆண்டு கோ கெர் கிராமத்தில் கட்டப்பட்ட நிலையான சுற்றுலாத் திட்டமான கோ கெர் வன விடுதியிலும் பயணிகள் தங்கலாம். வருகைக்கு முன்னதாகவே முன்பதிவு செய்து கொள்ள வேண்டும். கோ கெர் சமூகம் மே 2019 இல் கிராமத்தில் ஒரு அடிப்படை மர சமூக ஓய்வு இல்லத்தைத் திறந்துள்ளது.  
1992 முதல் கோ கெர் தளம் யுனெஸ்கோவின் தற்காலிக உலக பாரம்பரியக் களப் பட்டியலில் உள்ளது.  
சிலை, கோ கெர் பாணி, 925-950 பொ.ச. முசி குய்மெட், பாரிஸ்]]
# கோ கெர்

#### பிரசாத் நெயாங் குமௌ

10 ஆம் நூற்றாண்டின் முற்பகுதியில் இந்துக் கடவுளான சிவனுக்காக அர்ப்பணிக்கப்பட்ட கோயிலான பிரசாத் நெயாங் குமௌ கோயில், பிரதான கோ கெர் பிரமிடின் தெற்கே 12.5 கிமீ (7.8 மைல்) தொலைவில் அமைந்துள்ளது. இது மணற்கற்கலாலும், செங்கற்களாலும் கட்டப்பட்டுள்ளது. தீயினால் சேதமடைந்த (கருப்பு) வெளிப்புற மேற்பரப்பு அதன் பெயரைக் கொடுத்திருக்கலாம். (நெயாங் குமௌ என்றால் கெமரில் "கருப்பு பெண்" என்று பொருள்).  
கோவிலின் பெயர் "கருப்பு கன்னி" என்றும் கூறப்படுகிறது. மேலும் இது ஒரு காலத்தில் அழிவின் இருண்ட தெய்வமான காளிக்கு சொர்க்கமாக இருந்திருக்கலாம் என்று புராணக்கதை கூறுகிறது.
# காலியம் ஆர்சனைடு பாசுபைடு

**காலியம் ஆர்சனைடு பாசுபைடு** (*Gallium arsenide phosphide*) என்பது (GaAs1-xPx) என்ற பொது வாய்ப்பாடால் விவரிக்கப்படும் ஒரு குறைக்கடத்தி பொருளாகும். காலியம் ஆர்சனைடும் காலியம் பாசுபைடும் சேற்ந்து ஒரு கலப்புலோகமாக இது உருவாகிறது. இதன் வாய்ப்பாட்டில் உள்ள x என்ற பின்னத்தால் குறிப்பிடப்படும் பல்வேறு விகிதங்களில் கலந்துள்ளது.  
சிவப்பு, ஆரஞ்சு மற்றும் மஞ்சள் ஒளி-உமிழும் இருமுனையங்களை உற்பத்தி செய்ய காலியம் ஆர்சனைடு பாசுபைடு பயன்படுத்தப்படுகிறது. GaP/GaAsP பல்லினக் கட்டமைப்பை உருவாக்க இக்கலப்புலோகம் பெரும்பாலும் காலியம் பாசுபைடு அடி மூலக்கூறுகளில் வளர்க்கப்படுகிறது. மின்னணு பண்புகளை மாற்றியமைப்பதற்காக நைட்ரசனுடன் (GaAsP:N) கலந்து இது உருவாக்கப்படுகிறது.
# காலியம் ஆர்சனைடு பாசுபைடு

## இவற்றையும் காண்க

- காலியம் ஆர்சினைடு
- காலியம் இண்டியம் ஆர்சனைடு ஆண்டிமோனைடு பாசுபைடு
- காலியம் பாசுபைடு
# புலாவ் செபாங்

**புலாவ் செபாங்** என்பது (மலாய்: *Pulau Sebang*; ஆங்கிலம்: *Pulau Sebang*; மலேசியா, மலாக்கா மாநிலத்தில், அலோர் காஜா மாவட்டத்தில் அமைந்துள்ள ஒரு கிராமப்புற நகரம்.  
நெகிரி செம்பிலான், தம்பின் மாவட்டம், தம்பின் நகரின் எல்லையுடன் இணைந்து உள்ளது. மலாக்கா நகரில் இருந்து 32 கி.மீ.; அலோர் காஜா நகரில் இருந்து 9 கி.மீ.; தொலைவில் அமைந்து உள்ளது.
# புலாவ் செபாங்

## வரலாறு

1905 முதல் 1942 வரை, புலாவ் செபாங் நகரில் இருந்து மலாக்கா நகருக்கு இரயில் பாதை இருந்தது, ஆனால், இரண்டாம் உலகப் போருக்குப் பிறகு ஜப்பானியர்களால் அந்த இரயில் பாதை பெயர்க்கப்பட்டது.  
சயாம் மரண இரயில்பாதை போடப் படுவதற்காக, புலாவ் செபாங் நகரில் இருந்து மலாக்கா நகர் வரையிலான இரயில் தண்டவாளங்கள் பெயர்த்து எடுக்கப்பட்டு அங்கு கொண்டு செல்லப்பட்டன.
# புலாவ் செபாங்

## வரலாறு

### இரயில் பாதை வழித் தடங்கள்

முந்தைய இரயில் பாதை வழித் தடங்கள்; மற்றும் ஆற்றின் குறுக்கே போடப்பட்ட இரயில் பாலங்கள் இன்றும் உள்ளன. மலாக்கா நகரத்திற்கான இரயில் பாதையை மீண்டும் திறக்க மலாக்கா அரசாங்கம் திட்டம் வகுத்து உள்ளது.  
மலாக்கா மாநிலத்தில் இப்போது, இரண்டே இரண்டு இடங்களில் மட்டுமே, இரயில் வண்டிச் சேவைகள் உள்ளன. அவற்றுள் புலாவ் செபாங் ஓர் இடமாகும்.
# புலாவ் செபாங்

## வரலாறு

### புலாவ் செபாங் தமிழ்ப்பள்ளிகள்

மலாக்கா; அலோர் காஜா மாவட்டம், புலாவ் செபாங் பகுதியில் இரு தமிழ்ப்பள்ளிகள் உள்ளன. அவற்றில் 146 மாணவர்கள் பயில்கிறார்கள். 25 ஆசிரியர்கள் பணியாற்றுகிறார்கள். மலேசியக் கல்வியமைச்சு 2020 சனவரி மாதம் வெளியிட்ட புள்ளிவிவரங்கள்.  
| MBD0064 | புலாவ் செபாங் | SJK(T) Ladang Gadek | **காடேக் தோட்டத் தமிழ்ப்பள்ளி** | 73000 | தம்பின் | 37 | 10 |  |
| --- | --- | --- | --- | --- | --- | --- | --- | --- |
| MBD0068 | புலாவ் செபாங் | SJK(T) Pulau Sebang | **புலாவ் செபாங் தமிழ்ப்பள்ளி** | 73000 | தம்பின் | 109 | 15 | } |
# ராஜ்கர் சமஸ்தானம்

**ராஜ்கர் சமஸ்தானம்** (**Rajgarh State**) (இந்தி: राजगढ़), இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால இந்தியாவின் மத்தியப் பிரதேசம் மாநிலத்தின் ராஜ்கர் மாவட்டப் பகுதிகளைக் கொண்டிருந்தது. இது 1818-ஆம் ஆண்டு முதல் பிரித்தானிய இந்தியாவின் ஆட்சியில் மத்திய இந்திய முகமையின் கீழ் இருந்தது. 1901-ஆம் ஆண்டில் ராஜ்கர் சமஸ்தானம் 2,492 சதுர கிலோ மீட்டர் (940 சதுர மைல்) பரப்பளவும், 88,376 மக்கள் தொகையும், ஆண்டு வருவாய் ரூபாய் 4,50,000 கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர்.
# ராஜ்கர் சமஸ்தானம்

## வரலாறு

தற்கால மத்தியப் பிரதேச மாநிலத்தின் மால்வா பகுதிகளை ஆண்ட பரமார வம்சத்தினரின் வழித்தோன்றல்கள், 15-ஆம் நூற்றாண்டின் பிற்பகுதியில் ராஜ்கர் இராச்சியத்தை நிறுவினர். பின்னர் மராத்தியப் பேரரசில் சிற்றரசாக இருந்த ராஜ்கர் இராச்சியம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்று, ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பிரித்தானிய இந்தியாவின் மத்திய இந்திய முகமையில் உள்ள போபால் முகமையின் கீழ் செயல்பட்டது. இராஜ்கர் இராச்சிய மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947 இந்திய விடுதலைக்கு பிறகு, 1948 சுதேச சமஸ்தானங்களின் இணைப்பு ஒப்பந்தப்படி, இராஜ்கர் சமஸ்தானம் 1948-ஆம் ஆண்டில் இந்தியாவின் மத்திய பாரதம் மாநிலத்தில் இணைக்கப்பட்டது. பின்னர் 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, இராஜ்கர் இராச்சியம் மத்தியப் பிரதேசம் மாநிலத்தின் ராஜ்கர் மாவட்டத்தில் இணைக்கப்பட்டது.
# ராஜ்கர் சமஸ்தானம்

## இதனையும் காண்க

- ராஜ்கர் மாவட்டம்
- மத்திய இந்திய முகமை
- மத்திய பாரதம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# கோன்ராட் எமில் பிளாச்

**கோன்ராட் எமில் ப்ளாச்** , ForMemRS (21 சனவரி 1912 - 15 அக்டோபர் 2000) ஒரு செருமானிய அமெரிக்க உயிர் வேதியியலாளர் ஆவார் . கொழுப்பு மற்றும் கொழுப்பு அமில வளர்சிதை மாற்றத்தின் வினைவழிமுறை மற்றும் ஒழுங்குமுறை தொடர்பான கண்டுபிடிப்புகளுக்காக 1964 இல் ( ஃபியோடர் லினனுடன் இணைந்து) உடலியங்கியல் அல்லது மருத்துவத்திற்கான நோபல் பரிசைப் பெற்றார்.
# கோன்ராட் எமில் பிளாச்

## வாழ்க்கை மற்றும் தொழில்

செருமானியப் பேரரசின் சிலேசியாவின் புருசிய மாகாணத்தில் உள்ள நெய்ஸ்ஸில் (நைசா) ப்ளாச் பிறந்தார். இவர் நடுத்தர வர்க்க பெற்றோரான எட்விக் (ஸ்ட்ரைமர்) மற்றும் ஃபிரடெரிச் டி. "ஃபிரிட்ஸ்" ப்ளாச் ஆகியோரின் இரண்டாவது குழந்தை ஆவார். இவர் நைசாவில் கரோலினத்தில் மாணவராக இருந்தார். 1930 ஆம் ஆண்டு முதல் 1934 ஆம் ஆண்டு வரை மியூனிக் தொழில்நுட்ப பல்கலைக்கழகத்தில் வேதியியல் படித்தார். 1934 ஆம் ஆண்டில், யூதர்களின் நாசிசத்தின் துன்புறுத்தல் காரணமாக, இவர் 1936 ஆம் ஆண்டில் அமெரிக்காவிற்குச் செல்வதற்கு முன்பு, சுவிட்சர்லாந்தின் தாவோசில் *உள்ள ஸ்வீசெரிஷ் ஃபோர்சுங்சின்ஸ்டிட்யூட்டுக்கு தப்பி ஓடினார்.* பின்னர் அவர் யேல் மருத்துவப் பள்ளியில் உயிரியல் வேதியியல் துறைக்கு நியமிக்கப்பட்டார்.  
அமெரிக்காவில், ப்ளாச் கொலம்பியா பல்கலைக்கழகத்தில் சேர்ந்தார், மேலும் 1938 ஆம் ஆண்டில் உயிர் வேதியியலில் முனைவர் பட்டம் பெற்றார். 1939 ஆம் ஆண்டு முதல் 1946 ஆம் ஆண்டு வரை கொலம்பியாவில் கற்பித்தல் பணியில் ஈடுபட்டிருந்தார். அங்கிருந்து அவர் சிகாகோ பல்கலைக்கழகத்திற்குச் சென்றார். பின்னர் 1954 ஆம் ஆண்டில் ஆர்வர்டு பல்கலைக்கழகத்திற்கு உயிர்வேதியியல் பேராசிரியராகச் சென்றார். இவர் 1982 ஆம் ஆண்டு வரை பதவியில் இருந்தார். ஆர்வர்டு பல்கலைக்கழகத்தில் ஓய்வு பெற்ற பிறகு, புளோரிடா மாநிலப் பல்கலைக்கழகத்தில் மானிட அறிவியல் கல்லூரியில் மேக் அண்ட் எஃபி கேம்ப்பெல் டைனர் சிறந்த அறிஞர் அவையின் தலைவராகப் பணியாற்றினார்.  
பிளாச் 1964 ஆம் ஆண்டில் கொழுப்பு மற்றும் கொழுப்பு அமில வளர்சிதை மாற்றத்தின் வினைவழிமுறை மற்றும் ஒழுங்குமுறை பற்றிய கண்டுபிடிப்புகளுக்காக உடலியங்கியல் அல்லது மருத்துவத்துக்கான நோபல் பரிசை தனது சகநாட்டவரான ஃபியோடர் லினனுடன் பகிர்ந்து கொண்டார். உடல் முதலில் பல படிகளில் அசிடேட்டிலிருந்து ஸ்குவாலீனை உருவாக்குகிறது, பின்னர் ஸ்குவாலீனை கொழுமியமாக மாற்றுகிறது என்பதை இவர்களின் பணி காட்டுகிறது. இவர் கொலஸ்ட்ராலில் உள்ள அனைத்து கார்பன் அணுக்களையும் மீண்டும் அசிடேட்டாக மாறும் வரை தொடர்ந்து பின்பற்றிக் கண்டுபிடித்தார். இவரது சில ஆராய்ச்சிகள் ரொட்டி அச்சில் உள்ள கதிரியக்க அசிடேட்டைப் பயன்படுத்தி நடத்தப்பட்டன: பூஞ்சைகளும் ஸ்குவாலீனை உருவாக்குவதால் இது சாத்தியமானது. இவர் எலிகளைப் பயன்படுத்தி தனது முடிவுகளை உறுதிப்படுத்தினார். அசிடைல் கோஎன்சைம் ஏ மெவலோனிக் அமிலமாக மாறுகிறது என்பதைக் காட்டிய பல ஆராய்ச்சியாளர்களில் இவரும் ஒருவர். ப்ளாச் மற்றும் லினென் இருவரும் மெவலோனிக் அமிலம் வேதியியல் ரீதியாக செயல்படும் ஐசோபிரீனாக மாற்றப்படுவதைக் காட்டினர். இது ஸ்குவாலீனுக்கு முன்னோடியாகும். இவரது நோபல் விரிவுரை "கொழுமியத்தின் உயிரியல் தொகுப்பு" ஆகும்.  
1985 ஆம் ஆண்டில், ப்ளாச் அரச கழகத்தின் உறுப்பினரானார். 1988 ஆம் ஆண்டில், இவருக்கு தேசிய அறிவியல் பதக்கம் வழங்கப்பட்டது.  
பிளாச் மற்றும் அவரது மனைவி லோர் டியூட்ஸ் முதலில் முனிச்சில் சந்தித்தனர். இவர்கள் 1941 ஆம் ஆண்டில் அமெரிக்காவில் திருமணம் செய்து கொண்டனர். இவர்களுக்கு பீட்டர் கான்ராட் ப்ளாச் மற்றும் சூசன் எலிசபெத் ப்ளாச் என்ற இரண்டு குழந்தைகள் மற்றும் பெஞ்சமின் நீமன் ப்ளாச் மற்றும் எமிலி ப்ளாச் சோண்டல் என்ற இரண்டு பேரக்குழந்தைகள் இருந்தனர். இவர்கள் மாசசூசெட்ஸின் லெக்சிங்டனில் உள்ள சிக்ஸ் மூன் ஹில் என்ற இடத்தில் நூற்றாண்டின் நடுப்பகுதியில் பல பதின்ம ஆண்டுகளாக வாழ்ந்தனர். இவர் பனிச்சறுக்கு, டென்னிஸ் மற்றும் இசையை விரும்பினார். கோன்ராட் பர்லிங்க்டன், மாசசூசெட்ஸில் இதய செயலிழப்பு காரணமாக தனது 88 ஆம் வயதில் இறந்தார். இவரது மனைவி லோரே பிளாச் 2010 ஆம் ஆண்டில் 98 யதில் இறந்தார்.
# இரண்டாம் செயவர்மன் (பரமார வம்சம்)

}}
**இரண்டாம் செயவர்மன்** ( *Jayavarman II* ; ஆட்சி. 1255-1274 கிபி), அல்லது **செயசிம்மன்** எனவும் அறியப்படும் இவர் மத்திய இந்தியாவிலிருந்த பரமார வம்சத்தின் அரசனாவார். இவர் தனது அண்ணன் சைதுகிதேவனுக்குப் பிறகு மால்வாவை பகுதியில் ஆட்சி செய்தார்.
# இரண்டாம் செயவர்மன் (பரமார வம்சம்)

## வரலாறு

இவரது காலத்திய பல்வேறு கல்வெட்டுகளில் "செயவர்மன்" அல்லது "செயசிம்மன்" என்ற பெயர்களால் குறிப்பிடப்பட்டுள்ளார். கிபி 1274 மாந்ததா செப்புத் தகடு கல்வெட்டில், இவர் "செயவர்மன்" எனவும் "செயசிம்மன்" எனவும் குறிப்பிடப்படுகிறார். கடந்த காலத்தில், செயவர்மனும் செயசிம்மனும் இரு வேறு நபர்களா என்ற சர்ச்சை வரலாற்றாசிரியர்களிடையே இருந்தது.  
செயவர்மனின் பல கல்வெட்டுகள் அவர் மண்டப-துர்காவில் (இன்றைய மாண்டு ) தங்கியிருந்ததாகக் குறிப்பிடுகின்றன. செயவர்மனோ அல்லது அவரது முன்னோடியான சைதுகியோ பாரம்பரியமான பரமார தலைநகரை தார் நகரிலிருந்து மாண்டுவுக்கு கொண்டு சென்றிருக்கலாம். மாண்டு அவர்களுக்கு ஒரு சிறந்த தற்காப்பு நிலையை வழங்கியது. சுற்றியுள்ள மலைகளும், நர்மதா பள்ளத்தாக்கும் அவர்களை பாதுகாத்தது. அண்டை நாடுகளின் தாக்குதல் அச்சுறுத்தல்களின் காரணமாக இது நடந்திருக்கலாம். தில்லியின் சுல்தான் நசீர்-உத்-தினின் தளபதியான பால்பன் இந்த நேரத்தில் பரமாரப் பிரதேசத்தின் வடக்கு எல்லையை தாக்கி அதை கைப்பற்றினான். ஏறக்குறைய அதே நேரத்தில், தேவகிரியின் யாதவ மன்னர் கிருட்டிணன், குசராத்தின் வகேலா மன்னர் விசாலதேவன் ஆகியோரின் தாக்குதலையும் பரமாரர்கள் எதிர்கொண்டனர்.  
செயவர்மனுக்குப் பிறகு அவனுடைய மகன் இரண்டாம் அருச்சுனவர்மன் ஆட்சிக்கு வந்தான். இவன் பலவீனமான ஆட்சியாளான இருந்தான். சமசுகிருத மொழியிலும், நாகரி எழுத்துக்களிலும் செயவர்மன் ஆட்சியின் பல கல்வெட்டுகள் கண்டுபிடிக்கப்பட்டுள்ளன.
# ரதன்பூர் சமஸ்தானம்

**ரதன்பூர் சமஸ்தானம்** (**Radhanpur State**), 1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால குஜராத் மாநிலத்தின் சௌராஷ்டிரா தீபகற்பதின் வடகிழக்கில் பதான் மாவட்டப் பகுதிகளைக் கொண்டிருந்தது. 1931-ஆம் ஆண்டின் மக்கள் தொகை கணக்கெடுப்பின் படி, ரதன்பூர் இராச்சியம் 2978 சதுர கிலோ மீட்டர் பரப்பளவும், 61,548 மக்கள் தொகையும் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# ரதன்பூர் சமஸ்தானம்

## வரலாறு

முகலாயப் பேரரசில் குஜராத் பிரதேசத்தில் பதான் பகுதிகளுக்கு ஆளுநராக இருந்த படைத்தலைவர் ஜவான் இரண்டாம் மர்டு கான், 1753-ஆம் ஆண்டில் பதான் மாவட்டத்தின் ரதன்பூர் பகுதிகளுக்கு நவப்பாக முடிசூட்டிக் கொண்டார். பின்னர் மராத்தியப் பேரரசில் சிற்றரசாக இருந்த ரதன்பூர் இராச்சியம், மூன்றாம் ஆங்கிலேய மராத்தியப் போருக்குப் பின்னர், 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர்.  
இது பிரித்தானிய இந்தியாவின் பம்பாய் மாகாண ஆளுநரின் கட்டுப்பாட்டில் பாலன்பூர் முகமையின் கீழ் செயல்பட்டது. ரதன்பூர் இராச்சிய மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி ரதன்பூர் இராச்சியம் 1948-ஆம் ஆண்டில் பம்பாய் மாகாணத்துடன் இணைக்கப்பட்டது. பின்னர் 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, ரதன்பூர் இராச்சியம் குஜராத் மாநிலத்தின் பதான் மாவட்டத்தில் இணைக்கப்பட்டது.
# ரதன்பூர் சமஸ்தானம்

## இதனையும் காண்க

- சௌராட்டிர தீபகற்பம்
- பதான் மாவட்டம்
- பம்பாய் மாகாணம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# எக்லேசியா (பண்டைய கிரேக்கம்)

**எக்லேசியா** (**ecclesia** அல்லது **ekklesia** என்பது பண்டைய கிரேக்கத்தின் சனநாயக நகர அரசுகளின் குடிமக்கள் அவையாகும்.
# எக்லேசியா (பண்டைய கிரேக்கம்)

## ஏதென்சின் எக்லேசியா

பண்டைய ஏதென்சின் எக்லேசியா நன்கு அறியப்பட்ட ஒன்றாகும். குடியுரிமைக்கு தகுதி பெற்ற அனைத்து ஆண் குடிமக்களுக்குமான பிரபலமான அவை இது ஆகும். கிமு 594 இல், சோலோன் கொண்டுவந்த அரசியல் சீர்திருத்தத்தின்படி அனைத்து ஏதெனியன் குடிமக்களையும் அவர்களின் வகுப்பைப் பொருட்படுத்தாமல் இதில் பங்கேற்க அனுமதிக்கப்பட்டனர். போரை அறிவித்தல், இராணுவ வியூகம் , அதிகாரிகளைத் தேர்ந்தெடுப்பது போன்றவை இந்த அவையின் பொறுப்பு. இது ஆர்கோன்களை நியமனம் செய்வதற்கும் தேர்ந்தெடுக்கும் பணியையும் மேற்கொண்டது. இதற்கு முன்பு அரயோப்பாகசின் உறுப்பினர்களே ஆர்கோன்கள மறைமுகமாகத் தேர்ந்தெடுத்து வந்தனர். எக்லேசியா அவையானது ஆர்கோன்கள் பதவியேற்ற பிறகு அவர்களின் செய்ல்பாடுகள் குறித்து கேள்வி கேட்கும் உரிமையையும் கொண்டிருந்தது. இந்த அவையின் ஒரு பொதுவான கூட்டத்தில் மொத்த குடிமக்களான 30,000-60,000 பேர்களில் சுமார் 6000 பேர் கலந்து கொள்பவர்களாக இருக்கலாம். எவ்வாறாயினும், ஏதென்சின் நகர ஆளும்வர்க செல்வந்தர்களாக அல்லாதவர்கள் கி.மு. 390 களுக்கு முன்புவரை இதில் கலந்து கொள்ல வாய்ப்பு இல்லாமல் இருந்திருக்கும். கூட்டம் முதலில் மாதம் ஒருமுறை கூடியது, ஆனால் பின்னர் மாதத்திற்கு மூன்று அல்லது நான்கு முறை கூடியது. எக்லேசியாவுக்கான நிகழ்ச்சி நிரல் பிரபல சபையான பூலியால் தரப்பட்டது. கைகளை உயர்த்தி, கற்களை எண்ணி, ஓட்டு சில்லுகளைப் பயன்படுத்தி வாக்குப் பதிவு செய்யப்பட்டது.  
300 சித்தியன் அடிமைகளைக் கொண்ட ஒரு ஊழியர் படை, ஏதென்சின் அகோராவில் தங்கியிருந்த குடிமக்களை அவைக் கூட்டங்களில் கலந்துகொள்ள தூண்டுவதற்காக செங்காவி நிற கயிறுகளை ஏந்திச் சென்றது. கூட்டத்தில் கலந்துகொள்ளாத சிவப்பு நிற ஆடைகளை அணிந்தவர்களுக்கு அபராதம் விதிக்கப்படது.  
சில சமயங்களில் முடிவுகளை எடுக்க 6,000 உறுப்பினர்கள் தேவைப்படும் கோரம் வேண்டி இருந்தது. எக்லேசியா பவுலை உண்மையில் சீட்டுக் குலுக்கல் மூலம் தேர்ந்தெடுக்கப்பட்டனர். சோலனின் கீழ் அவர்களின் சில அதிகாரங்களை பெரிக்கிள்ஸ் தனது சீர்திருத்தங்களின் வழியாக அவையிடம் ஒப்படைத்தார்.
# எக்லேசியா (பண்டைய கிரேக்கம்)

## எக்லெசியாஸ்டெரியன்

பண்டைய கிரேக்கத்தில், எக்லேசியாஸ்டீரியன் என்பது, எலக்சியாவின் உச்ச கூட்டங்களை நடத்தும் நோக்கத்திற்காக கட்டப்பட்ட ஒரு கட்டடமாகும். மற்ற பல நகரங்களைப் போல ஏதென்சில் எக்லெசியாஸ்டெரியன் இல்லை. அதற்கு பதிலாக, அவையின் வழக்கமான கூட்டங்கள் பின்னிக்சு மலையில் நடத்தப்பட்டன. மற்றும் இரண்டு வருடாந்திர கூட்டங்கள் டயோனிசஸ் அரங்கில் நடந்தன. கிமு 300 இல் எக்லேசியாவின் கூட்டங்கள் அரங்கிற்கு மாற்றப்பட்டன. அவையின் கூட்டங்கள் அதிக பார்வையாளர்களை ஈர்க்கக்கூடும்: கிமு ஐந்தாம் நூற்றாண்டில் ஏதென்சில் 6,000 குடிமக்கள் இக்கூட்டங்களில் கலந்துகொண்டிருக்கலாம்.
# எக்லேசியா (பண்டைய கிரேக்கம்)

## மேலும் பார்க்கவும்

- அப்பெல்லா
- அரியோபாகஸ்
- பூலி (பண்டைய கிரேக்கம்)
# தால் சிங் பிசேன்

**தால் சிங் பிசேன்** (*Dhal Singh Bisen*) (பிறப்பு 14 மே 1952) என்பவர் இந்திய அரசியல்வாதியும் மத்தியப் பிரதேசத்தினைச் சார்ந்த இந்திய நாடாளுமன்ற உறுப்பினரும் ஆவார். இவர் 2019 இந்திய பொதுத் தேர்தலில் பாரதிய ஜனதா கட்சியின் வேட்பாளராக மத்தியப் பிரதேசத்தின் பாலாகாட்டிலிருந்து இந்திய நாடாளுமன்றத்தின் கீழ் அவையான மக்களவைக்குத் தேர்ந்தெடுக்கப்பட்டார். தால் சிங் பிசேன் 2003 முதல் 2005 வரை மத்தியப் பிரதேச அரசில் அமைச்சராக இருந்துள்ளார். இவர் 1990, 1993, 1998, 2003 ஆகிய ஆண்டுகளில் மத்தியப் பிரதேச சட்டமன்ற உறுப்பினராகத் தேர்ந்தெடுக்கப்பட்டுள்ளார். 2011 வரை 2013 வரை மத்தியப் பிரதேச அரசின் 4வது மாநில நிதிக் குழுவின் தலைவராகவும் பணியாற்றினார்.
# சத்தர் சிங் தர்பார்

**சத்தர் சிங் தர்பார்** (*Chhatar Singh Darbar*)(பிறப்பு 8 ஜனவரி 1954) என்பவர் இந்திய அரசியல்வாதியும் மத்தியப் பிரதேசத்தினைச் சார்ந்த இந்திய நாடாளுமன்ற உறுப்பினரும் ஆவார். இவர் இந்தியாவின் 11வது, 14வது மற்றும் 17வது மக்களவை உறுப்பினர் ஆவார். இவர் மத்தியப் பிரதேசத்தின் தார் தொகுதியைப் பிரதிநிதித்துவப்படுத்துகிறார். தர்பார் பாரதிய ஜனதா கட்சியின்<nowiki/>உறுப்பினராக உள்ளார்.
# துர்கா தாசு உய்க்கே

**துர்கா தாசு உய்க்கே** (*Durga Das Uikey*)(பிறப்பு 29 அக்டோபர் 1963) என்பவர் இந்திய அரசியல்வாதி மற்றும் மத்தியப்பிரதேசத்தினைச் சார்ந்த நாடாளுமன்ற உறுப்பினர் ஆவார். இவர் 2019 இந்தியப் பொதுத் தேர்தலில் பாரதிய ஜனதா கட்சியின் வேட்பாளராக மத்தியப் பிரதேசத்தின் பெதுலிலிருந்து இந்திய நாடாளுமன்றத்தின் கீழ் அவையான மக்களவைக்குத் தேர்ந்தெடுக்கப்பட்டார். அரசியலில் சேர்வதற்கு முன்பு இவர் ஆசிரியராக இருந்தார்.
# கஜேந்திர சிங் படேல்

**கஜேந்திர சிங் படேல்** (*Gajendra Singh Patel*)(பிறப்பு 16 பிப்ரவரி 1975) என்பவர் இந்திய அரசியல்வாதி மற்றும் மத்தியப்பிரதேசத்தினைச் சார்ந்த நாடாளுமன்ற உறுப்பினர் ஆவார். மத்தியப்பிரதேசம் பார்வானி மாவட்டத்தினைச் சார்ந்த படேல், பார்வானி அரசுக் கல்லூரியில் இளங்கலை பட்டமும் இந்தூர் கிறித்துவக் கல்லூரியில் சட்டத்தில் இளநிலைப் பட்டமும் பெற்றுள்ளார். இவர் 2019 இந்தியப் பொதுத் தேர்தலில் பாரதிய ஜனதா கட்சியின் உறுப்பினராக மத்தியப் பிரதேசத்தின் கார்கோனிலிருந்து இந்திய நாடாளுமன்றத்தின் கீழ் அவையான மக்களவைக்குத் தேர்ந்தெடுக்கப்பட்டார்.
# சுபாஷ் படேல்

**சுபாஷ் படேல்** (*Subhash Patel*)(பிறப்பு 25 ஏப்ரல் 1978) என்பவர் இந்திய அரசியல்வாதி மற்றும் பாரதிய ஜனதா கட்சியின் உறுப்பினர் ஆவார். பார்வானி மாவட்டத்தினைச் சார்ந்த சுபாஷ் படேல் முதுகலை பட்டதாரி ஆவார். இவர் கர்கோன் மக்களவைத் தொகுதியிலிருந்து இந்திய நாடாளுமன்றத்திற்குத் தேர்ந்தெடுக்கப்பட்டார்.
# தம்பின்

**தம்பின்** என்பது (மலாய்: *Tampin*; ஆங்கிலம்: *Tampin*; சீனம்: 淡边) மலேசியா, நெகிரி செம்பிலான் மாநிலத்தில் உள்ள ஒரு நகரம். மலாக்கா மாநிலத்தின் அலோர் காஜா மாவட்டத்தில் உள்ள புலாவ் செபாங் நகரின் எல்லையாக உள்ளது. தம்பின் மாவட்டத்தின் தலைநகரமும் ஆகும்.  
நெகிரி செம்பிலான் மாநிலத்தின் தலைநகர் சிரம்பானில் இருந்து தெற்கே 60 கி.மீ. தொலைவிலும்; கோலாலம்பூர் மாநகரில் இருந்து தெற்கே 123 கி.மீ. தொலைவிலும்; தம்பின் நகரம் அமைந்து உள்ளது.  
நெகிரி செம்பிலான் மற்றும் மலாக்கா எல்லையில் அமைந்துள்ளது. மலேசியாவில் தமிழர்கள் அதிகமாக வாழும் இடங்களில் தம்பின் நகரமும் ஒன்றாகும்.
# தம்பின்

## வரலாறு

இந்த நகரத்தின் ஒரு சிறப்பு அமசம் என்னவென்றால் தம்பின் நகரத்தின் ஒரு பாதி நெகிரி செம்பிலான் மாநிலத்திலும்; மற்றொரு பாதி மலாக்கா மாநிலத்திலும் உள்ளது.  
மலாக்கா மாநிலப் பகுதியில் உள்ள தம்பின் நகரத்தை புலாவ் செபாங் என்று அழைக்கிறார்கள். நெகிரி செம்பிலான் மாநிலப் பகுதியில் உள்ள தம்பின் நகரத்தை தம்பின் என்று அழைக்கிறார்கள். ஒரே நகரம் இரு மாநிலங்களில் தன் எல்லையைப் பிரித்துக் கொள்கிறது.
# தம்பின்

## வரலாறு

### நானிங் போர்

தம்பின் நகரம் முன்பு ரெம்பாவ் ஆட்சியாளர்களால் ஆளப்பட்டது. 1832-ஆம் ஆண்டில் நெகிரி செம்பிலான் நானிங் எனும் இடத்தில் ஓர் உள்நாட்டுப் போர். அதன் பெயர் நானிங் போர்.  
அந்தப் போருக்குப் பிறகு, ரெம்பாவ் ஆட்சியாளராக இருந்த ராஜா அலி, தன்னை ஸ்ரீ மெனாந்தியின் ஆட்சியாளராகவும்; அவருடைய மருமகன் சையத் சபான் என்பவரை ரெம்பாவ் மாவட்டத்தின் ஆட்சியாளராகவும் அறிவித்தார். அந்த நிகழ்ச்சியினால், மற்ற நெகிரி செம்பிலான் ஆட்சியாளர்கள் சினம் அடைந்தார்கள்.
# தம்பின்

## வரலாறு

### தம்பின் பகுதியில் புதிய ஆட்சி

1834-ஆம் ஆண்டில் மீண்டும் ஓர் உள்நாட்டுப் போர். அதன் விளைவாக ராஜா அலி மற்றும் சையத் சபான் இருவரும் தம்பின் பகுதிக்குப் பின்வாங்கினார்கள். அதன் பின்னர் தம்பின் மலையில் இருந்து புத்துஸ் மலை வரையிலான நிலப் பகுதிகள் ரெம்பாவ் ஆட்சியில் இருந்து அகற்றப் பட்டன.  
அவர்கள் பின்வாங்கிய இடங்கள்: ரெப்பா, கெரு, தெபோங் மற்றும் தம்பின் பகுதிகளை உள்ளடக்கியது. அந்த நான்கு இடங்களும் ஒன்று சேர்க்கப்பட்டு தம்பின் ஆட்சி எனும் ஒரு புதிய ஆட்சி உருவாக்கப்பட்டது.
# தம்பின்

## வரலாறு

### புதிதாக தோற்றுவிக்கப்பட்ட தம்பின் ஆளுமை

சையத் சபான் தம்பினின் முதல் ஆட்சியாளரானார். அத்துடன் தன்னை துங்கு பெசார் தம்பின் எனும் பட்டத்துடன் அறிவித்தார். நெகிரி செம்பிலான் என்றால் மலாய் மொழியில் "ஒன்பது மாநிலங்கள்" என்று பொருள்படும். அந்த வகையில் நெகிரி செம்பிலான் மாநிலத்தின் அசல் ஒன்பது ஆளுமைகளில் தம்பின் மாவட்டம் ஒன்றாகும்.  
1889-ஆம் ஆண்டு மார்ச் 11-ஆம் தேதி, மலாயா தொடுவாய்க் குடியிருப்புகளின் ஆளுநராகப் பதவி வகித்தவர் சர் சிசில் ஸ்மித் (Sir Cecil Smith). இவர் செலுபு; சுங்கை ஊஜோங்; ரெம்பாவ்; ஸ்ரீ மெனாந்தி மற்றும் தம்பின் ஆட்சியாளர்களுடன் ஒரு சந்திப்பை நடத்தினார்.
# தம்பின்

## வரலாறு

### ஸ்ரீ மெனாந்தி கூட்டமைப்பு

ஆங்கிலேயர் ஆட்சியில் நெகிரி செம்பிலான் மாவட்டங்களை ஒருங்கிணைத்து சிறப்பாக நிர்வகிப்பதே அந்தச் சந்திப்பின் நோக்கமாகும். தம்பின், ரெம்பாவ் மற்றும் ஸ்ரீ மெனாந்தி ஆட்சியாளர்கள் ஒப்புக் கொண்டனர். ஸ்ரீ மெனாந்தி எனும் கூட்டமைப்பு உருவானது.  
புதிதாக உருவாக்கப்பட்ட ஸ்ரீ மெனாந்தி கூட்டமைப்பு, மார்ட்டின் லிஸ்டர் (Martin Lister) என்பவரை அதன் முதல் பிரித்தானிய ஆலோசகராக (British Resident) ஏற்றுக் கொண்டது.  
1957-ஆம் ஆண்டில் மலாயா சுதந்திரம் பெற்ற பின்னர், நெகிரி செம்பிலான் மாவட்டங்கள்; தங்களுக்குள் உள்ளூர் நிர்வாகச் சபைகளை உருவாக்கிக் கொண்டன. முன்பு தம்பின் நகரக் கழகம் என்று அழைக்கப்பட்ட கழகம்; 1980-ஆம் ஆண்டு ஜூலை 1-ஆம் தேதி முதல், தம்பின் மாவட்ட மன்றம் என்று புதிதாகப் பெயர் மாற்றம் கண்டது.
# தம்பின்

## தம்பின் இரயில் நிலையம்

தம்பின் இரயில் நிலையம் அதிகாரப்பூர்வமாக புலாவ் செபாங் - தம்பின் இரயில் நிலையம் என்று அழைக்கப்படுகிறது. தம்பின் நகர மையத்தில் இருந்து சில நிமிடங்கள் நடந்தால் அடுத்தப் பகுதி மலாக்காவைச் சேர்ந்ததாக இருக்கும்.  
1905-ஆம் ஆண்டில் இருந்து 1942-ஆம் ஆண்டு வரை, புலாவ் செபாங் நகரில் இருந்து மலாக்கா நகருக்கு இரயில் பாதை இருந்தது, இரண்டாம் உலகப் போருக்குப் பிறகு, புலாவ் செபாங்கில் இருந்து மலாக்காவிற்கான இரயில் பாதை ஜப்பானியர்களால் அந்த பெயர்க்கப்பட்டு விட்டது. ஏறக்குறைய 32 கி.மீ. நீளம் கொண்ட இரயில் தண்டவாளங்கள் பெயர்த்து எடுக்கப்பட்டு விட்டன.
# தம்பின்

## தம்பின் வட்டாரத்தில் உள்ள தமிழ்ப்பள்ளிகள்

நெகிரி செம்பிலான்; தம்பின் வட்டாரத்தில் 2 தமிழ்ப்பள்ளிகள் உள்ளன. 321 மாணவர்கள் பயில்கிறார்கள். 36 ஆசிரியர்கள் பணியாற்றுகிறார்கள்.  
| NBD5029 | தம்பின் | SJK(T) Tampin | **தம்பின் தமிழ்ப்பள்ளி** | 73000 | தம்பின் | 281 | 26 |  |
| --- | --- | --- | --- | --- | --- | --- | --- | --- |
| NBD4070 | ரெப்பா தோட்டம் | SJK(T) Ladang Repah | **ரெப்பா தோட்டத் தமிழ்ப்பள்ளி** | 73000 | தம்பின் | 40 | 10 | } |
# தெறிகள் (இதழ்)

**தெறிகள்** என்பது 1970 களில் இந்திய ஒன்றியம், தமிழ்நாட்டின், கன்னியாகுமரி மாவட்டத்தில் இருந்து மாதாந்தம் வெளிவந்த தமிழ் சிற்றிதழ் ஆகும். இதன் ஆசிரியர் உமாபதி ஆவார்.
# தெறிகள் (இதழ்)

## வரலாறு

இலக்கிய ஆர்வமும், கவிதை எழுதும் ஆற்றலும் பெற்ற உமாபதி பத்திரிகைத் துறையில் தன்னாலியன்றதைச் செய்ய ஆசைப்பட்டு, தெறிகள் இதழைத் துவக்கினார். முதலில் விருதுநகரிலிருந்து வெளிவந்த இந்தச் சிற்றறிதழ் பின்னர் நாகர்கோவிலிலிருந்து வெளியானது.  
கசடதபற போன்ற தோற்றம் கொண்டிருந்த *தெறிகள்* கவிதை, சிறுகதை, இலக்கியம் சம்பந்தமான கட்டுரைகளைத் தாங்கி வந்தது. ஓவியங்களிலும் இது அக்கறை காட்டியது. அட்டையில் நவீன ஓவியங்கள் அச்சாயின. ஐந்து இதழ்கள் சாதாரணமாக வந்தபிறகு, பத்திரிகையின் அமைப்பிலும் உள்ளடக்கத்திலும் முன்னேற்றங்கள் காட்ட விரும்பினார் உமாபதி. இது தெறிகள் இதழின் புதிய பரிணாமத்தில் புலனாயிற்று.  
இதன்பிறகு காலாண்டு இதழ்-1 என்று குறிக்கப் பெற்றுள்ள இதழ் எந்த ஆண்டு எந்த மாதம் தயாராயிற்று எனத் தேதியிடப் பெறாமல் ஒரு சிறப்பு மலர் போலவே வெளியானது. 90 பக்கங்கள் (அட்டை தனி ) கொண்ட இந்த இதழில் சம்பத் எழுதிய 'இடைவெளி' (குறுநாவல்) 42 பக்கங்களும், கலாப்ரியாவின் ‘சுயம்வரம்' (குறுங்காவியம்) 28 பக்கங்களும் வந்தன. இவை இரண்டுமே சோதனை ரீதியான படைப்பு முயற்சிகளாகும். இந்த இதழ் கிடைத்த மூன்றாம் மாதத்தில், 'அடுத்த இதழ் இன்னின்ன விஷயங்கள்' தாங்கி வெளிவரும் என்று அறிவிக்கப்பட்டிருந்தது. ஆனால், காலம் அதற்கு இடம் தரவில்லை.
# தெறிகள் (இதழ்)

## நிறுத்தம்

1975 வரை தடையின்றி இந்த இதழ் வெளிவந்துகொண்டிருந்தது. உமாபதி நாகர் கோயிலில் பணியாற்றிக் கொண்டிருந்ததால் அங்கிருந்து இதழ் வெளிவந்துகொண்டிருந்தது. இதழில் புதுக்கவிதைகள் வெளியாகிவந்தன. அச்சமயம் இந்தியாவில் நெருக்கடி நிலை பிறப்பிக்கப்பட காலமாக இருந்தது. புதுக்கவிதையின் வழியாக பூடகமான கருத்துகள் வெளியாகும் என உளவுத் துறையினர் ஐயம் கொண்டிருந்தனர். எனவே உமாபதிக்கு பத்திரிக்கை தொடர்பாக அலுவலகத்தில் நெருக்கடிகள் ஏற்படத் தொடங்கின. இதனால் தெறிகளை நிறுத்தவேண்டிய கட்டாயம் அவருக்கு ஏற்பட்டது.
# காலியம் பலேடைடு

**காலியம் பலேடைடு** (*Gallium palladide*) என்பது GaPd அல்லது PdGa என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். காலியமும் பலேடியமும் சேர்ந்து உலோகமிடை சேர்மமாக இது உருவாகிறது. இரும்பு மோனோசிலிசைடு கட்டமைப்பில் உருவாகும் காலியம் பலேடைடு ஐதரசனேற்ற வினைகளுக்கான மேம்பட்ட வினையூக்கியாகப் பரிந்துரைக்கப்படுகிறது. கொள்கையளவில் காலியம் பலேடைடு ஒரு தேர்ந்தெடுக்கப்பட்ட வினையூக்கியாக இருக்க முடியும், ஏனெனில் மாற்று சேர்மங்களைப் போலல்லாமல், பல்லேடியம் அணுக்கள் சீரற்ற முறையில் அல்லாமல் ஒரு வழக்கமான படிக கட்டமைப்பில் இடைவெளியை விடுகின்றன.
# இந்திய 19 வயதிற்குட்பட்டோர் துடுப்பாட்ட அணி

**இந்திய 19 வயதிற்குட்பட்டோர் துடுப்பாட்ட அணி** (India national under-19 cricket team) சர்வதேச அளவில் 19 வயதிற்குட்பட்டோருக்கான துடுப்பாட்டப் போட்டிகளில் இந்தியாவினை பிரதிநிதித்துவப்படுத்துகிறது. இந்திய அணி நான்கு முறை உலகக் கிண்ணத்தினை வென்றுள்ளது மேலும் அதிக ஒருநாள்போட்டிகளில் (77%) சிறந்த வெற்றி சதவீதத்தைப் பெற்றுள்ளது.  
இந்திய அணி 19 வயதுக்குட்பட்டோருக்கான உலகக் கோப்பையை நான்கு முறை வென்றுள்ளது மற்றும் மூன்று முறை இரண்டாம் இடத்தைப் பிடித்துள்ளது. 2000 ஆம் ஆண்டு முகமது கைஃப் தலைமையிலும், 2008 இல் விராட் கோலியின் தலைமையிலும், 2012 இல் உன்முக்த் சந்த் தலைமையிலும், 2018 இல் பிரித்வி ஷாவின் தலைமையிலும் வென்றது.  
இந்த அணிக்கு தற்போது யாஷ் துல் தலைவராகவும், மேனாள் இந்திய துடுப்பாட்ட வீரர் ரிஷிகேஷ் கனித்கர் பயிற்சியாளராகவும் உள்ளார்.
# இந்திய 19 வயதிற்குட்பட்டோர் துடுப்பாட்ட அணி

## ஐசிசி - துடுப்பாட்ட உலகக் கோப்பை சாதனை

| ஆண்டு | இடம் | முடிவு |
| --- | --- | --- |
| - | 1988 | 6வது இடம் |
| 1998 | இரண்டாவது சுற்று |  |
| - | 2000 | **வாகையாளர்** |
| - | 2002 | அரையிறுதிப் போட்டியாளர்கள் |
| - | 2004 | அரையிறுதிப் போட்டியாளர்கள் |
| - | 2006 | **இரண்டாம் இடம்** |
| - | 2008 | **வாகையாளர்** |
| 2010 | 6வது இடம் |  |
| - | 2012 | **வாகையாளர்** |
| 2014 | 5வது இடம் |  |
| - | 2016 | **இரண்டாம் இடம்** |
| - | 2018 | **வாகையாளர்** |
| - | 2020 | **இரண்டாம் இடம்** |
| 2022 | } |  |
# இந்திய 19 வயதிற்குட்பட்டோர் துடுப்பாட்ட அணி

## ஆசிய கோப்பை சாதனை

| ஆண்டு | இடம் | முடிவு |
| --- | --- | --- |
| - | 1989 | **வாகையாளர்** |
| - | 2003 | **வாகையாளர்** |
| - | 2012 | **வாகையாளர்** |
| - | 2014 | **வாகையாளர்** |
| - | 2016 | **வாகையாளர்** |
| 2017 | குழு நிலை |  |
| - | 2018 | **வாகையாளர்** |
| - | 2019 | **வாகையாளர்** |
| - | 2021 | **வாகையாளர்** |
# இந்திய 19 வயதிற்குட்பட்டோர் துடுப்பாட்ட அணி

## கௌரவங்கள்

- **உலகக் கிண்ணம்:**
- **வாகையாளர்(4):** 2000, 2008, 2012, 2018
- **ஆசியக் கிண்ணம்:**
- **வாகையாளர்(8):** 1989, 2003, 2012, 2013-14, 2016, 2018, 2019, 2021
# சைலானா சமஸ்தானம்

**சைலானா சமஸ்தானம்** (**Sailana State**), இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *சைலானா* நகரம் ஆகும். இது தற்கால இந்தியாவின் மத்தியப் பிரதேசம் மாநிலத்தின் மால்வா பகுதியில் உள்ள ரத்லம் மாவட்டப் பகுதிகளைக் கொண்டிருந்தது. 1881-ஆம் ஆண்டின் மக்கள் தொகை கணக்கெடுப்பின் படி, சைலானா சமஸ்தானம் 1165 சதுர கிலோ மீட்டர் பரப்பளவும், 59,723 மக்கள் தொகையும் கொண்டிருந்தது. பிரித்தானிய இந்தியாவின் மால்வா முகமையில் இருந்த இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# சைலானா சமஸ்தானம்

## வரலாறு

இராஜபுத்திர குலத்தின் ரத்தோர் வம்சத்தின் ஜெய் சிங் என்பவர், ரத்லம் இராச்சியத்தின் சைலானாப் பகுதிகளைக் கொண்டு, 1736-ஆம் ஆண்டில் சைலானா சமஸ்தானத்தை நிறுவினார். பின்னர் மராத்தியப் பேரரசில் சிற்றரசாக இருந்த சைலானா சமஸ்தானம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்றுக் கொண்டு, ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பம்பாய் மாகாணத்தின் மால்வா முகமையின் கீழ் செயல்பட்டது.
சைலானா சமஸ்தான மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் 1947 இந்திய விடுதலைக்குப் பின்னர், 1948 சுதேச சமஸ்தானங்களின் இணைப்பு ஒப்பந்தப்படி சைலானா சமஸ்தானம் 1948-ஆம் ஆண்டில் புதிதாக நிறுவப்பட்ட மத்திய பாரத மாநிலத்தில் இணைக்கப்பட்டது. 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, சைலானா சமஸ்தானப் பகுதிகள் மத்தியப் பிரதேசம் மாநிலத்தின் ரத்லம் மாவட்டத்தில் இணைக்கப்பட்டது.
# சைலானா சமஸ்தானம்

## இதனையும் காண்க

- மத்திய பாரதம் - (1948–1956)
- விந்தியப் பிரதேசம் - (1948–1956)
- பம்பாய் மாகாணம்
- மால்வா முகமை
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# சம்தர் சமஸ்தானம்

**சம்தர் சமஸ்தானம்** (**Samthar State**), இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *சம்தர்* நகரம் ஆகும். இது தற்கால இந்தியாவின் உத்தரப் பிரதேசம் மாநிலத்தின், புந்தேல்கண்ட் பிரதேசத்தில் உள்ள ஜான்சி மாவட்டப் பகுதிகளைக் கொண்டிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, சம்தர் சமஸ்தானம் 461 சதுர கிலோ மீட்டர் பரப்பளவும், 33,472 மக்கள் தொகையும் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# சம்தர் சமஸ்தானம்

## வரலாறு

1760-ஆம் ஆண்டில் இரஞ்சித் சிங் என்பவரால் நிறுவப்பட்ட சம்தர் இராச்சியம், பின்னர் மராத்தியப் பேரரசில் சிற்றரசாக இருந்தது. மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற சம்தர் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பிரித்தானிய இந்தியாவின் ஐக்கிய மாகாணத்தில், மத்திய இந்திய முகமையின் கீழிருந்த புந்தேல்கண்ட் முகமையில் செயல்பட்டது. சம்தர் சமஸ்தான மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் 1947 இந்திய விடுதலைக்குப் பின்னர், 1948 சுதேச சமஸ்தானங்களின் இணைப்பு ஒப்பந்தப்படி சம்தர் சமஸ்தானம் 1950-ஆம் ஆண்டில் ஐக்கிய மாகாணத்துடன் இணைக்கப்பட்டது. 1 நவம்பர் 1956 அன்று 1956 மொழிவாரி மாநில மறுசீரமைப்புச் சட்டத்தின் படி, சம்தர் சமஸ்தானப் பகுதிகள் உத்தரப் பிரதேசம் மாநிலத்தின் ஜான்சி மாவட்டத்தில் இணைக்கப்பட்டது.
# சம்தர் சமஸ்தானம்

## இதனையும் காண்க

- ஐக்கிய மாகாணம் – (1937–1950)
- ஜான்சி மாவட்டம்
- புந்தேல்கண்ட் முகமை
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
- பட்டியாலா, கிழக்கு பஞ்சாபு அரசுகளின் ஒன்றியம்
# தெரசி தெறி குசேரா

**தெரெசி தெறி குசேரா** *(Therese *Terry* Kucera)* ஓர் அமெரிக்க வாணியலாளர் ஆவார், இவர் நாசாவின் கோடார்டு விண்வெளிப் பறப்பு மையத்தின் சுரிய இயற்பியல் ஆய்வகத்தில் பணிபுரிகிறார். இவரது ஆய்வு சூரிய வளிமண்டலம் பற்றியும் சூரியத் தழல், தழல் குழிகளிலும் கவனம் குவிக்கிறது. இவர் இப்போது நாசாவின் STEREO திட்டத்தின் அறிவியலாளராக உள்ளார்.  
இவர் பவுல்டரில் உள்ள கொலராடு பல்கலைக்கழகத்தில் சூரியத் தழல்களின் கதிர்வீச்சு உமிழ்வு குறித்து ஆய்வு செய்து முனைவர் பட்டம் பெற்றதும் 1993 இல் நாசாவில் சேர்ந்தார் . இவர் தன் தன் முதுமுனைவர் பட்ட ஆய்வாக சூரியதழல் புதிர்க்கதிர் ஆய்வைத் தொடர்ந்தார். இவர் 1995 இல் சூரிய, எல்லியக்கோள நோக்கீட்டகத்துக்கான CDS, SUMER EUV கதிர்நிரல் கருவிகள் குழுவில் சேர்ந்தார். இவர் அமெரிக்க இணைதிட்ட அறிவியலாளராகப் பணிபுரிந்தூள்ளார். இவர் நாசா தலைமையகச் சூரியப் புல அறிவியலாளராகவும் உள்ளார். இவர் நாசா அறிவியல் திட்ட இயக்குநரகத்தில் கல்வியாளராகவும் மக்கள் அறிவியல் பரப்புரை மேலாளராகவும் உள்ளார்.
# உயிரி நிலக்கீல்

**உயிரி நிலக்கீல்** என்பது பெட்ரோலியம் அல்லாத, புதுப்பிக்கவல்ல வளங்களிலிருந்து தயாரிக்கப்படும் மாற்று நிலக்கீலாகும்.  
சீனி, வெல்லப்பாகு, அரிசி மற்றும் உருளைக்கிழங்கு மாப்பொருள், இயற்கை மரப்பிசின்கள், இயற்கை மரப்பால் ரப்பர் மற்றும் தாவர எண்ணெய்கள், செல்லுலோஸ், பாமாயில் கழிவுகள், தேங்காய் கழிவுகள், கடலை எண்ணெய்க் கழிவுகள், கனோலா எண்ணெய்க் கழிவுகள் உள்ளிட்ட கரிமக் கழிவுகளிலிருந்து உயிரி நிலக்கீல் பெறப்படுகிறது. தார்ச்சாலைகள் இடுவதற்கு இந்த நிலக்கீல் பயன்படுத்தப்படுகின்றது. பெட்ரோலியம் அல்லாத மூலப்பொருள்களிலிருந்து இது பெறப்படுவதால், சுற்றுச்சூழலுக்கு உகந்தது எனக் கருதப்படுகிறது.
# வான்கனேர் சமஸ்தானம்

**வான்கேனர் சமஸ்தானம்** (**Wankaner State**), 1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *வான்கனேர்* நகரம் ஆகும். இது தற்கால குஜராத் மாநிலத்தின் சௌராட்டிர தீபகற்பத்தில் உள்ள மோர்பி மாவட்டப் பகுதிகளைக் கொண்டிருந்தது. 1931-ஆம் ஆண்டின் மக்கள் தொகை கணக்கெடுப்பின் படி, வான்கனேர் சமஸ்தானம் 1075 சதுர கிலோ மீட்டர் பரப்பளவும், 44,259 மக்கள் தொகையும் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# வான்கனேர் சமஸ்தானம்

## வரலாறு

1620-ஆம் ஆண்டில் சர்தான் சிங் என்பவரால் வான்கனேர் இராச்சியம் நிறுவப்பட்டது. பின்னர் மராத்தியப் பேரரசில் சிற்றரசாக இருந்த வான்கனேர் இராச்சியம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற வான்கனேர் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பம்பாய் மாகாணத்தில் இருந்த கத்தியவார் முகமையில் கீழ் செயல்பட்டது. வான்கனேர் சமஸ்தான மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் இந்திய விடுதலைக்குப் பின்னர், 1948 சுதேச சமஸ்தானங்களின் இணைப்பு ஒப்பந்தப்படி வான்கனேர் சமஸ்தானம் 1948-ஆம் ஆண்டில் புதிதாக நிறுவப்பட்ட சௌராஷ்டிர மாநிலத்துடன் இணைக்கப்பட்டது. 1 நவம்பர் 1956 அன்று 1956 மொழிவாரி மாநில மறுசீரமைப்புச் சட்டத்தின் படி, வான்கனேர் சமஸ்தானம் குஜராத் மாநிலத்தின் மோர்பி மாவட்டத்தில் இணைக்கப்பட்டது.
# வான்கனேர் சமஸ்தானம்

## இதனையும் காண்க

- கத்தியவார் முகமை
- சௌராஷ்டிர மாநிலம் (15 பிப்ரவரி 1948 - 31 அக்டோபர் 1956)
- பம்பாய் மாகாணம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# சறுக்கை ஜெகநாதன்

**சறுக்கை ஜெகநாதன்** (*Sarukkai Jagannathan*) (18 மே 1914 - 1996) என்பவர் சூன் 16, 1970 முதல் மே 19, 1975 வரை இந்திய ரிசர்வ் வங்கியின் ஆளுநராகப் பதவி வகித்தவர் ஆவார். ஜெகநாதன் தமிழ்நாட்டின் தஞ்சாவூர் மாவட்டம் பாபநாசம் வட்டத்தில் உள்ள சறுக்கை கிராமத்தினைச் சார்ந்தவர்.  
சென்னை, மாநிலக் கல்லூரியில் கல்வி பயின்ற ஜெகநாதன் இந்தியக் குடிமைப் பணியில் உறுப்பினராக மத்திய அரசில் பணியாற்றினார். இந்திய ரிசர்வ் வங்கியின் ஆளுநராகப் பதவியேற்பதற்கு முன்பு, உலக வங்கியில் இந்தியாவின் நிர்வாக இயக்குநராக இருந்தார்.  
1970களின் எண்ணெய் அதிர்ச்சி இவரது பதவிக்காலத்தில் மிகவும் சுறுசுறுப்பான பணவியல் கொள்கையால் மீண்டும் தேர்ந்தெடுக்கப்பட்டது. தனியார் வங்கிகளின் தேசியமயமாக்கலின் நோக்கங்களைப் பின்பற்றி வங்கி அலுவலகங்களின் விரிவாக்கம் இவரது பிற சாதனைகளில் அடங்கும்.  
இந்தியக் கடன் உத்தரவாத குழுமம் மற்றும் மாநில அளவிலான வங்கியாளர்கள் குழுக்கள் இவரது பதவிக்காலத்தில் நிறுவப்பட்டன. இந்திய ரூபாய் நோட்டுகள் 20 மற்றும் 50 அறிமுகப்படுத்தப்பட்டது. இந்த பணத்தாளில் இவரது கையொப்பத்தைப் பெற்றன.  
அனைத்துலக நாணய நிதியத்தில் இந்தியாவின் நிர்வாக இயக்குநராகப் பதவியேற்க இந்தப் பதவியைத் துறந்தார்.
# புளுட்டோனியம்(III) புளோரைடு

**புளுட்டோனியம்(III) புளோரைடு** (*Plutonium(III) fluoride*) என்பது PuF<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். புளுட்டோனியமும் புளோரினும் சேர்ந்து ஊதா நிறப் படிகங்களாக இவ்வுப்பு உருவாகிறது. புளுட்டோனியம் அணுக்களைச் சுற்றிலும் சிக்கலான ஒருங்கிணைப்பு கொண்ட மூவுச்சி முக்கோணப் பட்டகக் கட்டமைப்பான இலந்தனம் புளோரைடின் கட்டமைப்பை புளுட்டோனியம்(III) புளோரைடு ஏற்றுள்ளது.
# புளுட்டோனியம்(III) புளோரைடு

## வினைகள்

அணு மறுசெயலாக்க ஆலையில் புளுட்டோனியத்தை கரைசலில் இருந்து மீட்டெடுப்பதற்கான வழக்கமான புளுட்டோனியம் பெராக்சைடு முறைக்கு மாற்றாக புளுட்டோனியம்(III) புளோரைடு வீழ்படிவாக்கல் முறை ஆய்வு செய்யப்பட்டது. இம்முறை பாரம்பரிய முறையை விட குறைவான பயனுள்ள மீட்பு முறை என்று அமெரிக்காவிலுள்ள இலாசு அலமோசு தேசிய ஆய்வகத்தின் 1957 ஆம் ஆண்டு ஆய்வு கூறுகிறது. அதே நேரத்தில் அறிவியல் மற்றும் தொழில்நுட்பத் தகவல் அமெரிக்க அலுவலகம் நல்கை வழங்கிய ஒரு அண்மைய ஆய்வு இம்முறை மிகவும் பயனுள்ள முறைகளில் ஒன்று எனக் கண்டறிந்தது.  
உலோக புளுட்டோனியத்தை கையாள்வது மிகவும் கடினம் என்பதனால் அதற்குப் பதிலாக புளுட்டோனியம்-காலியம் கலப்புலோகம் தயாரிக்க புளுட்டோனியம்(III) புளோரைடு பயன்படுத்தப்படுகிறது.
# ஆஃபினியம்(IV) நைட்ரேட்டு

**ஆஃபினியம்(IV) நைட்ரேட்டு** (*Hafnium(IV) nitrate*) என்பது Hf(NO<sub>3</sub>)<sub>4</sub>.
என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். ஆஃபினிமும் நைட்ரிக் அமிலமும் சேர்ந்து இந்த உப்பு உருவாகிறது.
# ஆஃபினியம்(IV) நைட்ரேட்டு

## தயாரிப்பு

ஆஃபினியம் டெட்ராகுளோரைடும் டைநைட்ரசன் பெண்டாக்சைடும் சேர்ந்து வினைபுரிவதால் ஆஃபினியம்(IV) நைட்ரேட்டு உருவாகிறது.
# ஆஃபினியம்(IV) நைட்ரேட்டு

## பண்புகள்

ஆஃபினியம்(IV) நைட்ரேட்டு சிறிதளவு ஆவியாகும். 0.1 மி.மீட்டர் பாதரச அழுத்தத்தில் 110 பாகை செல்சியசு வெப்பநிலையில் இது பதங்கமாகும்.
# இர. கி. உருபுகுண்டே

**இரகுநாத் கிருஷ்ணா உருபுகுண்டே** (*R. K. Rubugunday*)(1918-2000) என்பவர் இந்தியக் கணிதவியலாளர் ஆவார். இவர் வாரிங்ங் தேற்றம் என்பதில் செய்த பங்களிப்பின் காரணமாக எண் கோட்பாட்டில் நிபுணத்துவம் பெற்றவர்.  
உருபுகுண்டே 1918-ல் சென்னையில் பிறந்தார். பிரபல கணிதவியலாளர் கே.ஆனந்த ராவ் இவரது தந்தையின் மாமாவாக இருந்தார். இவர் தந்து இளங்களை (ஹானர்ஸ்) பட்டத்தினைச் சென்னை, மாநிலக் கல்லூரியிலும், 1938-ல் கேம்பிரிச்சுப் பல்கலைக்கழகத்தில் *டிரிபோசும்* முடித்தார். இந்தியாவுக்குத் திரும்பி இவர் பல பதவிகளை வகித்தான், அவற்றில் சவுகர் பல்கலைக்கழகத்தில் கணிதத் துறையின் தலைவராக பணியாற்றியது குறிப்பிடத்தக்கது.
# க. வீ. குமாரசாமி சாத்திரி

திவான் பகதூர் **சர் கலமூர் வீரவள்ளி குமாரசாமி சாத்திரி**(19 ஜூலை 1870 - 24 ஏப்ரல் 1934) என்பவர் இந்திய வழக்கறிஞர் மற்றும் சமசுகிருத அறிஞர் ஆவார். இவர் சென்னை உயர்நீதிமன்றத்தின் நீதிபதியாக பணியாற்றினார். புகழ்பெற்ற வழக்கறிஞரும் அரசியல்வாதியுமான சே. ப. இராமசுவாமி ஐயருடைய மைத்துனர் ஆவார்.
# க. வீ. குமாரசாமி சாத்திரி

## ஆரம்ப கால வாழ்க்கை

குமாரசாமி சாத்திரி, சி.வி.சுந்தர சாத்திரியின் மூத்த மகனாக 1870-ல் சென்னையில் பிறந்தார். குமாரசாமி சாத்திரி, பன்மொழிப் புலமைபெற்ற சி. வி. இரகுநாத சாத்திரியின் பேரன் ஆவார். ஆரம்பக்காலத்தில் சென்னை சட்ட மேலவையில் உறுப்பினராக இருந்த இந்தியர்களில் இவரும் ஒருவர். வழக்கறிஞராகப் பணியாற்றிய பிறகு, சாத்திரி இறுதியில் சென்னை சிறு வழக்குகள் நீதிமன்றத்தின் நீதிபதியானார்.
# க. வீ. குமாரசாமி சாத்திரி

## இறப்பு

சாத்திரி 1934ஆம் ஆண்டு சென்னையில் தனது 63ஆவது அகவையில் மரணமடைந்தார்.
# சுவடு (இதழ்)

**சுவடு** என்பது 1970 களில் வெளியான சிற்றிதழ் ஆகும். இது இந்திய ஒன்றியம், தமிழ்நாட்டின், புதுக்கோட்டையில் இருந்து மாதாந்தம் வெளிவந்தது.
# சுவடு (இதழ்)

## வரலாறு

சுவடின் முதலாவது இதழ் மே 14, 1978இல் வெளியானது. முதல் இதழில் புவியரசு, மு. மேத்தா, நா. விச்வநாதன் ஆகியோரின் கவிதைகள் இடம் பெற்றிருந்தன. ‘கடலில் பெய்த மழை' என்றொரு கதையை அகல்யா எழுதியிருந்தார். க. துரைப்பாண்டியனின் 'நினைத்துப் பார்ப்பது நல்லது' என்ற கட்டுரை வெளியானது. இது தவிர, 'வெங்கட்சாமிநாதனின் இலக்கியப் பார்வை' பற்றி பாலா எழுதிய கட்டுரையும் இருந்தது.  
வழக்கமான அம்சங்கலாக 'குறிப்புகள்' என்ற தலைப்பில், முக்கிய நிகழ்ச்சிகள் அல்லது குறிப்பிடத்தகுந்த தகவல்கள், செய்திகள் அவற்றின் மீது குத்தலான அல்லது நகைச்சுவை பொருந்திய குறிப்புரைகள் தரப்பட்டன.
பார்வை என்ற பகுதியில் புத்தகங்களுக்கு விரிவான மதிப்புரை இடம்பெற்றது. மீரா 'அந்தப் பக்கம் இந்தப் பக்கம்' பகுதியில் சுவையாகவும் கிண்டலாகவும் பொது விஷயங்கள் பற்றி கருத்துகள் எழுதினார்.  
மாத இதழாக தோன்றி இடையில் 'இரு மாதம் ஒருமுறை' என மாறி ஆண்டு நிறைவை எய்தியது. சுவடு அன்றைய ‘ஆனந்தவிகடன்' அளவில் வந்தது. துவக்கத்தி 24 பக்கங்களும், பின்னர் 32 பக்கங்களுமாக வெளிவந்தது.  
இதன் ஏழாவது இதழ் 'இரண்டாம் ஆண்டுச் சிறப்பிதழ்' என்று 56 பக்கங்களோடு வந்தது. அதில் ஈழத்து இலக்கியங்கள்- ஓர் அறிமுகம் (ஜவாது மரைக்கார் ), மெய் பொய் (அசோகமித்திரன்), வார்த்தைகளும் வாழ்க்கையும் (மெளனி கதைகள் பற்றி அகல்யா), ஞானபீடம் பரிசு பெற்ற சச்சிதானந்த ஹீரானந்த வாத்ஸ்யாயன்- ‘ஆக்ஞேய' பற்றிய அறிமுகம் (என். ஸ்ரீதரன்), தில்லியில் ஏழாவது உலகத் திரைப்பட விழா ( கலாஸ்ரீ) ஆகிய கட்டுரைகள் உள்ளன. நா. விச்வநாதன் கவிதைகள்-4 பக்கங்கள் மற்றும் புவியரசு, கலாப்ரியா, அபி, கிவி கவிதைகள். சுந்தர ராமசாமி, பா. செயப்பிரகாசம், வா. மூர்த்தி கதைகள் என வெளியானது.  
அதன் பிறகு சுவடு வெகுகாலம் நீடித்திருக்கவில்லை. விரைவிலேயே ஒரு அறிவிப்போடு அதன் வெளியீடு நிறுத்தப்பட்டது.
# ஏ. மு. பாபு

**ஏட்டுப்பாங்கு முகமதுகான் பாபு** (*Aettupanku Mohammedkhan Babu*) இந்தியாவின் கேரள மாநிலத்தைச் சேர்ந்த உயர் நீதிமன்ற நீதிபதியாவார். 1957 ஆம் ஆண்டு அக்டோபர் மாதம் 26 ஆம் தேதியன்று இவர் பிறந்தார். இந்நீதிமன்றம் கேரள மாநிலம் மற்றும் இலட்சத்தீவு ஒன்றியப் பிரதேசத்தில் உள்ள மிக உயர்ந்த நீதிமன்றமாகும். கேரள உயர் நீதிமன்றத்தின் தலைமையகம் எர்ணாகுளம் மாவட்டம், கொச்சியில் அமைந்துள்ளது.
# ஏ. மு. பாபு

## ஆரம்ப வாழ்க்கை மற்றும் கல்வி

பாபு 1957 ஆம் ஆண்டு கேரளாவின் கோட்டயத்தில் உள்ள காஞ்சிரப்பள்ளியில் பிறந்தார். கீழில்லம் புனித தாமசு உயர்நிலைப் பள்ளியில் பள்ளிப் படிப்பை முடித்தார். சங்கனாச்சேரியில் உள்ள புனித பெர்சிமன்சு கல்லூரியில் பட்டம் பெற்றார். உடுப்பி சட்டக் கல்லூரியில் சட்டப் பட்டம் பெற்றார்.
# ஏ. மு. பாபு

## தொழில்

பாபு 1981 ஆம் ஆண்டு வழக்கறிஞராகப் பதிவு செய்தார். 1989 ஆம் ஆண்டு கேரள நீதித்துறையில் முன்சிப் பதவியில் சேர்ந்த இவர் 1992 ஆம் ஆண்டு துணை நீதிபதியாகவும், 2002 ஆம் ஆண்டு மாவட்ட நீதிபதியாகவும் பதவி உயர்வு பெற்றார். 2010 ஆம் ஆண்டு கொச்சியில் உள்ள கேரள நீதித்துறை அகாடமியின் கூடுதல் இயக்குனராகவும், 12.04.2012 அன்று இயக்குநராகவும் நியமிக்கப்பட்டார். 2016 ஆம் ஆண்டு அக்டோபர் 5 ஆம் தேதியன்று இவர் கேரள உயர்நீதி மன்றத்தின் கூடுதல் நீதிபதியாக நியமிக்கப்பட்டார். 2018 ஆம் ஆண்டு மார்ச்சு மாதம் 16 ஆம் தேதி முதல் நிரந்தர நீதிபதியானார். 2019 ஆம் ஆண்டு அக்டோபர் மாதம் 26 ஆம் நாள் பணியிலிருந்து ஓய்வுபெற்றார்.
# இரிடியம் டைசல்பைடு

**இரிடியம் டைசல்பைடு** (*Iridium disulfide*) என்பது IrS<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும்.
# இரிடியம் டைசல்பைடு

## தயாரிப்பு

இரிடியம் மற்றும் கந்தகம் தனிமங்கள் நேரடியாக வினைபுரிந்து இரிடியம் டைசல்பைடு என்ற இருமச் சேர்மம் உருவாகிறது.
# இரிடியம் டைசல்பைடு

## பண்புகள்

அதிக அழுத்தத்தில் இரிடியம் டைசல்பைடு பைரைட்டு படிக கட்டமைப்பை ஏற்றுக்கொள்கிறது. சாதாரண வளிமண்டல அழுத்தங்களில், செஞ்சாய்சதுர பல்லுருவங்களில் காணப்படுகிறது. உயர் மற்றும் குறைந்த அழுத்த வடிவங்கள் இரண்டும் எண்முக இரிடியம் மையங்களை கொண்டுள்ளன. ஆனால் கந்தகம்-கந்தகம் பிணைப்புகளுக்கிடையான தூரங்கள் அழுத்தத்தை சார்ந்து அமைகின்றன. நடைமுறையில் இல்லை என்றாலும் இரிடியம் டைசல்பைடு கந்தக நீக்க வினைகளில் மிகவும் செயற்திறன் மிக்க வினையூக்கியாக செயல்படுகிறது.
# சாரா ரூதர்போர்டு

**சாரா ரூதர்போர்டு** (*Zara Rutherford*) (பிறப்பு 2002 அல்லது 2003) ஒரு பெல்சிய-பிரித்தானிய விமானி ஆவார். மிக இலகு இரக விமானத்தில் உலகைச் சுற்றிய முதல் நபர் இவர்தான். இவர் தனது 19ஆம் வயதில், பெல்ஜியத்தில் உள்ள கோர்ட்ரிஜ்கில் 2021ஆம் ஆண்டு ஆகத்து 18ஆம் நாள் தொடங்கி, 2022ஆம் ஆண்டு சனவரி 20 அன்று முடிவடைந்த ஐந்து மாத பயணத்திற்குப் பிறகு, தனியாக உலகைச் சுற்றி வந்த இளைய பெண் விமானி ஆனார். இவர் 5 மாதங்களில் 5 கண்டங்களில் 51 ஆயிரம் கிலோமீட்டர் பயணம் செய்துள்ளார்.
# சாரா ரூதர்போர்டு

## ஆரம்ப கால வாழ்க்கை

ரூதர்போர்டு பெல்ஜியத்தின் பிரசெல்சில் பிரித்தானிய தொழில்முறை விமானி சாம் ரூதர்போர்டு மற்றும் பெல்ஜிய பொழுதுபோக்கு விமானி மற்றும் வழக்கறிஞர் பீட்ரைஸ் டி ஸ்மெட் ஆகியோருக்கு மகளாகப் பிறந்தார்.
# மேல உளூர் நடராஜன்

**மேல உளூர் சிவசாமி நடராஜன்** (**எஸ். நடராஜன்**) இந்திய விடுதலைப் போராட்டத்தில் ஈடுபட்ட தியாகி ஆவார்.
# மேல உளூர் நடராஜன்

## வாழ்க்கைக் குறிப்பு

இவர் தஞ்சாவூர் மாவட்டத்திலுள்ள மேல உளூர் கிராமத்தில், ஒரு விவசாயக் குடும்பத்தில் பிறந்தார். தந்தை சிவசாமி குமரண்டார், தாயார் மங்களம் ஆவார். இவர் தாய் மாமன் பழனியாண்டி கடம்புரார் ஆதரவில் வளர்ந்தார்.